Μέλη της ψευδοκυβέρνησης με έγγραφα της ΚΔ

Δεν αναγνωρίζουν την Κυπριακή Δημοκρατία, ωστόσο είναι κάτοχοι των εγγράφων της για να μπορούν να ταξιδεύουν σε όλο τον πλανήτη μέσω των αναγνωρισμένων αεροδρομίων της… Και αυτό δεν αφορά μόνο τους απλούς Τουρκοκύπριους, αλλά και λεγόμενους αξιωματούχους του ψευδοκράτους.

Αυτό αποδεικνύει η περίπτωση του λεγόμενου υπουργού Εργασίας Ζεκί Τσελέρ, ο οποίος ταξίδεψε πρόσφατα για διακοπές στην Ιορδανία μέσω του αεροδρομίου Πάφου και το παινεύτηκε με ανάρτησή του στον προσωπικό του λογαριασμό σε μέσα κοινωνικής δικτύωσης.

ΔΙΑΒΑΣΤΕ ΕΠΙΣΗΣ:

Αυτός ήταν και ο λόγος φυσικά που προκλήθηκαν έντονες αντιδράσεις στα κατεχόμενα. Σημειώνεται ότι ο Ζεκί Τσελέρ πέρασε στις ελεύθερες περιοχές από τα οδοφράγματα όπως κάθε Τουρκοκύπριος, που είναι πολίτης της Κυπριακής Δημοκρατίας, σύμφωνα με το Σύνταγμα του 1960. Αυτό ανέφερε και κυβερνητική πηγή, όταν κλήθηκε από τον «Φ» να σχολιάσει το γεγονός, σημειώνοντας ότι «ταξίδεψε ως ένας πολίτης της Κυπριακής Δημοκρατίας όπως οποιοσδήποτε άλλος Ελληνοκύπριος ή Τουρκοκύπριος πολίτης του κράτους».

Κάτοχοι εγγράφων της Κυπριακής Δημοκρατίας είναι σχεδόν όλοι οι Τουρκοκύπριοι στο σύνολό τους, που διαμένουν είτε στα κατεχόμενα είτε στο εξωτερικό, και απολαύουν όλων των δικαιωμάτων τόσο του κράτους όσο και ως Ευρωπαίοι πολίτες. Αυτό, ανεξάρτητα με το «τι δηλώνουν» ως αξίωμα ή θέση σε ένα παράνομο μόρφωμα, το οποίο ούτως ή άλλως δεν αναγνωρίζεται και άρα δεν υφίσταται θέμα για οτιδήποτε άλλο. Πηγή από το Υπουργείο Εσωτερικών σημείωσε ότι το Αρχείο Πληθυσμού εκδίδει έγγραφα της Κυπριακής Δημοκρατίας σε όλους όσοι ταυτοποιούνται ως Τουρκοκύπριοι και άρα πολίτες της Κυπριακής Δημοκρατίας.

Όπως ανέφερε, σύμφωνα με τα στοιχεία περίπου 110 χιλιάδες Τουρκοκύπριοι είναι κάτοχοι ταυτότητας της Κυπριακής Δημοκρατίας και 84 χιλιάδες κάτοχοι διαβατηρίων. «Από τη στιγμή που ο οποιοσδήποτε Τουρκοκύπριος ως πολίτης αυτού του κράτους αποτείνεται για έκδοση ταυτότητας ή διαβατηρίου, το Τμήμα Αρχείου Πληθυσμού θα προχωρήσει στην έκδοση» σημείωσε.

Σύμφωνα με την τουρκοκυπριακή εφημερίδα «Αφρίκα», ο Τσελέρ και τα ξαδέλφια του αναχώρησαν από το αεροδρόμιο Πάφου για το Αμμάν και από το ταξίδι αυτό ανήρτησαν φωτογραφία από το αεροδρόμιο κατά την αναχώρησή τους, προκαλώντας αντιδράσεις.

Το δημοσίευμα της «Αφρίκα» αναδημοσίευσε το Κυπριακό Πρακτορείο Ειδήσεων, μεταφέροντας τις αντιδράσεις που προκλήθηκαν, κυρίως στα μέσα κοινωνικής δικτύωσης. Σύμφωνα με το δημοσίευμα, ο Τσελέρ, από το Αμμάν, απάντησε στα αρνητικά σχόλια σε ανάρτηση στα μέσα κοινωνικής δικτύωσης, λέγοντας ότι οι υψηλές τιμές πώλησης των αεροπορικών εισιτηρίων στα κατεχόμενα είναι ο λόγος που προτίμησε να ταξιδέψει από την Πάφο. «Αν ήθελα να το κρύψω, δεν θα αναρτούσα στα Μέσα Κοινωνικής Δικτύωσης φωτογραφία από το ταξίδι και θα ταξίδευα με κάθε μυστικότητα.

Ως υπουργός, έχω θέσει στην ημερήσια διάταξη του «υπουργικού συμβουλίου» το θέμα των υψηλών τιμών των εισιτηρίων και γίνεται προσπάθεια για αντιμετώπιση του προβλήματος» αναφέρει μεταξύ άλλων στην ανάρτησή του ο Τσελέρ.

Στο θέμα αναφέρθηκαν και τουρκικά ΜΜΕ, ενώ σε είδησή του το τουρκικό τηλεοπτικό δίκτυο NTV αναφέρει ότι για πρώτη φορά «υπουργός» των κατεχομένων χρησιμοποίησε το διαβατήριο της Κυπριακής Δημοκρατίας και τα αεροδρόμιά της για να μεταβεί για διακοπές στο εξωτερικό και συγκεκριμένα στην Ιορδανία.

Δεν υπάρχουν στοιχεία στο Αρχείο Πληθυσμού

Ο Υπουργός Εσωτερικών Κ. Πετρίδης παραδέχθηκε ότι δεν υπάρχουν στοιχεία ως προς το πόσοι λεγόμενοι αξιωματούχοι του κατοχικού καθεστώτος είναι κάτοχοι κυπριακών ταυτοτήτων ή διαβατηρίων. Ο ΥΠΕΣ κλήθηκε να απαντήσει σε ερώτηση του του βουλευτή της ΕΔΕΚ Κωστή Ευσταθίου, σε σχέση με το πόσοι είναι «αξιωματούχοι» του ψευδοκράτους, οι οποίοι χρησιμοποιώντας έγγραφα της Κυπριακής Δημοκρατίας, ταξιδεύουν στο εξωτερικό, υποσκάπτοντας την, προωθώντας τις τουρκικές θέσεις. Ο Υπουργός Εσωτερικών ανέφερε ότι το Τμήμα Αρχείου Πληθυσμού και Μετανάστευσης, δεν γνωρίζει , ούτε και τηρεί αρχείο με τους «αξιωματούχους» του ψευδοκράτους και επομένως δεν είναι σε θέση να δώσει τα στοιχεία που έχετε ζητήσει».

Ανάκληση εγγράφων ζητά η ΕΔΕΚ

Ανάκληση διαβατηρίων και έκδοση καινούργιων, η οποία να συνδυάζεται με την υπογραφή υπεύθυνης δήλωσης του κατόχου για αναγνώριση και υπεράσπιση της Κυπριακής Δημοκρατίας ζητά με ανακοίνωσή της η ΕΔΕΚ.

«Είναι δυνατόν η Κυπριακή Δημοκρατία να παραχωρεί διαβατήρια σε ψευδοϋπουργούς του κατοχικού καθεστώτος τα οποία να χρησιμοποιούν για ελεύθερη διακίνηση σε διάφορες χώρες και, μάλιστα, εντός Ευρωπαϊκής Ένωσης να τυγχάνουν όλων των προνομίων του Ευρωπαίου Πολίτη τη στιγμή που αγωνίζονται εναντίον της κρατικής υπόστασης της Κυπριακής Δημοκρατίας και της απόσχισης του κατεχόμενου τμήματός της;», διερωτάται στην ανακοίνωση της η ΕΔΕΚ.

Προσθέτει ότι είναι καιρός να προχωρήσει η υλοποίηση της πρότασης της ΕΔΕΚ που κατέθεσε τόσο στον Πρόεδρο της Δημοκρατίας όσο και στον υπουργό Εξωτερικών και η οποία περιλαμβάνει ανάκληση των ταξιδιωτικών εγγράφων και έκδοση καινούργιων, η οποία να συνδυάζεται με την υπογραφή υπεύθυνης δήλωσης του κατόχου (Ελληνοκύπριου, Τουρκοκύπριου, υπηκόου τρίτων χωρών κ.ά) για αναγνώριση και υπεράσπιση της Κυπριακής Δημοκρατίας.

